Aalborg Citykirke har i dag delt julehjælp ud til rekordmange udsatte familier fra hele Nordjylland. I alt blev der i dag delt julehjælp ud til i alt 850 familier, som har brug for en hjælpende hånd til julefesten. Pakkerne bestod af julegodter, flæskesteg, sodavand og meget mere. På grund af det store antal familier, der skulle afhente julehjælp i dag, havde man valgt at dele dagen op i tre mindre juleshows, så ventetiden ikke blev alt for lang for de yngste. Og efterspørgslen efter julehjælp er større end nogensinde før. - Inden for de første to uger havde vi jo allerede næsten 1200 ansøgninger. Og vi har kun 850 julekurve. Så stor en efterspørgsel har vi aldrig oplevet før, så vi er allerede nu i gang med at sige: hvad så med næste år? Skal vi have flere ind? Hvad kan vi gøre for at hjælpe? siger Simon Jakobsen, præst, Aalborg Citykirke.

Opsummering:
850 familier fik i dag julehjælp fra Aalborg Citykirke, som kan konstatere, at behovet er endnu større.